Glavna sporočila

Bolgarija, Slovaška in Litva so se ob pristopu k EU zavezale, da bodo zaprle osem jedrskih reaktorjev starejše sovjetske izvedbe pred koncem njihove načrtovane življenjske dobe. EU se je zavezala, da bo zagotovila finančno pomoč za varno razgradnjo teh elektrarn. Uredbi Sveta, ki urejata podporo EU v obdobju 2014–2020, določata cilje, glede na katere je v tem poročilu pregledan napredek v letu 2020.

Bolgarija, Slovaška in Litva so v letu 2020 nadalje uspešno napredovale pri razgradnji jedrskih elektrarn. Dejavnosti razgradnje potekajo, pridobljeni materiali pa se reciklirajo ali obravnavajo kot radioaktivni odpadki. Stroški dela, opravljenega od leta 2014, so v okviru proračuna, zamude pri posameznih projektih pa so bile nadoknadene s prilagoditvijo načrtov za prihodnje dejavnosti. Vendar se bo v vseh treh programih povečalo tveganje, da se končni datum odloži, in potrebna bo ponovna ocena časovnega razporeda. Te možne prilagoditve ne bodo vplivale na finančno podporo EU za programe Kozloduj, Bohunice in Ignalina v večletnem finančnem okviru 2021–2027. V Ignalini bo izbira tehnične rešitve za razgradnjo reaktorjev odločilnega pomena za potrditev končnega datuma programa in splošnih finančnih potreb po letu 2027.

Na napredek na treh lokacijah je vplivala kriza zaradi COVID-19, zaradi katere so bili nekateri uslužbenci na začasnem čakanju na delo, tuji strokovnjaki in pogodbeni izvajalci pa so imeli omejen dostop. Varno nadaljevanje dejavnosti se je zagotovilo z ukrepi, ki so vključevali omejevanje fizičnih stikov, uporabo dodatne zaščitne opreme in testiranje. Ti ukrepi so znatno zmanjšali kratkoročni učinek na mejnike projekta. EU je v teh težkih časih še naprej finančno podpirala plače delavcev.

Program razgradnje v Kozloduju (Bolgarija) naj bi se zaključil konec leta 2030. Podobna zasnova reaktorjev Kozloduj in Bohunice je bila odlična priložnost za izmenjavo izkušenj, metod in orodij, s čimer so se zmanjšali tveganja in stroški. Dekontaminacija primarnega kroga v Kozloduju se pripravlja na podlagi izkušenj iz Bohunic, od koder se je pripeljala oprema za dekontaminacijo. Hkrati je bil dosežen dober napredek pri razgradnji drugih krogov.

V Bohunicah (Slovaška) se je nadaljevalo delo v zvezi z demontažo reaktorskega hladilnega sistema in pomožnih sistemov. Izvajalec razgradnje je reaktorsko tlačno posodo prepeljal do rezalnih delavnic, kjer bo potekalo zmanjšanje velikosti in pakiranje. Dokončana sta bila tudi presek in pakiranje prvega uparjalnika. Odobreni časovni načrt, ki ima cilj dokončanje leta 2025, se ponovno ocenjuje glede na najnovejši razvoj.

V Ignalini (Litva) zasnova reaktorja vključuje veliko grafitno sredico, katere razgradnja je izziv brez primere. Celotni program razgradnje naj bi trajal do leta 2038. Postopek razgradnje je zato še v zgodni fazi. Do konca leta 2020 je bilo 98 % izrabljenega goriva odstranjenega iz reaktorskih objektov in prenesenega v varno suho skladišče. Operacije prenosa bodo predvidoma trajale do oktobra 2022. Medtem potekajo priprave na razstavljanje reaktorskih sredic. Opredeljujejo in ocenjujejo se možnosti za zmanjšanje s tem povezanih tveganj, delo pa naj bi se nadaljevalo v letu 2022.

Za dokončanje programov razgradnje do načrtovanega končnega stanja je potrebno dodatno financiranje v skladu z novima uredbama Sveta, ki določata nadaljevanje programa v obdobju 2021–2027. Med drugim določata nacionalne ravni prispevkov, s čimer so odpravljene preostale negotovosti glede razpoložljivosti potrebnih sredstev.